Document ID: 32008R0497

A BIZOTTSÁG 497/2008/EK RENDELETE
(2008. június 4.)
a Montenegróból származó egyes halakra és halászati termékekre vonatkozó közösségi vámkontingensek megnyitásáról és kezeléséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyrészről az Európai Közösségek és tagállamaik, másrészről a Montenegrói Köztársaság közötti stabilizációs és társulási megállapodás és az egyrészről az Európai Közösség, másrészről a Montenegrói Köztársaság közötti ideiglenes megállapodás alkalmazására vonatkozó egyes eljárásokról szóló, 2007. november 19-i 140/2008/EK tanácsi rendeletre (1) és különösen annak 2. cikkére,
mivel:
(1)
2007. október 15-én Luxembourgban sor került az egyrészről az Európai Közösségek és azok tagállamai, másrészről a Montenegrói Köztársaság közötti stabilizációs és társulási megállapodás (a továbbiakban: stabilizációs és társulási megállapodás) aláírására. A stabilizációs és társulási megállapodás jelenleg ratifikálás alatt áll.
(2)
Az Európai Közösség és a Montenegrói Köztársaság 2007. október 15-én ideiglenes megállapodást (2) kötött a kereskedelemről és a kereskedelemmel kapcsolatos ügyekről (a továbbiakban: ideiglenes megállapodás), amelyet a 2007. október 15-i 2007/855/EK tanácsi határozat (3) hagyott jóvá. Az ideiglenes megállapodás a stabilizációs és társulási megállapodás kereskedelemre és kereskedelemmel kapcsolatos ügyekre vonatkozó rendelkezéseinek mielőbbi hatálybalépését szolgálja. Az ideiglenes megállapodás 2008. január 1-jén lép hatályba.
(3)
Az ideiglenes megállapodás és a stabilizációs és társulási megállapodás értelmében egyes, Montenegróból származó halak és halászati termékek közösségi vámkontingensek keretein belül, csökkentett vagy nulla vámtétel mellett hozhatók be a Közösségbe.
(4)
Az ideiglenes megállapodás és a stabilizációs és társulási megállapodás határozatlan időtartamra előirányzott éves vámkontingensekről rendelkezik. Ennek megfelelően meg kell nyitni a 2008. évre és az azt követő évekre vonatkozó vámkontingenseket, és rendelkezni kell kezelésük közös rendszeréről.
(5)
Ennek a közös kezelési rendszernek biztosítania kell, hogy valamennyi közösségi importőr egyenlő mértékben és folyamatosan hozzáférjen a vámkontingensekhez, valamint hogy a kontingensekre vonatkozóan megállapított vámtételeket a kérdéses termékek bármely tagállamba történő importjára a vámkontingensek kimerüléséig folyamatosan alkalmazzák. A rendszer hatékonyságának biztosítása érdekében fel kell hatalmazni a tagállamokat arra, hogy a kontingensből a ténylegesen behozott mennyiségeknek megfelelő mennyiségeket lehívják. Mindez szoros együttműködést kíván meg a tagállamok és a Bizottság között; a Bizottságnak különösen figyelemmel kell kísérnie a kontingensek felhasználásának mértékét, és erről megfelelően tájékoztatnia kell a tagállamokat. A gyorsaság és a hatékonyság érdekében a tagállamok és a Bizottság közötti információcserének lehetőség szerint elektronikus úton kell történnie.
(6)
Az e rendelettel megnyitott vámkontingenseket ennek megfelelően a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendeletben (4) előírt, a vámkontingenseken belül biztosított vámkedvezmények kezelésére szolgáló rendszer szerint, a vámáru-nyilatkozatok elfogadásának időrendi sorrendjét követve kell kezelni.
(7)
A stabilizációs és társulási megállapodással és az ideiglenes megállapodással összhangban az elkészített vagy konzervált szardíniára és az elkészített vagy konzervált ajókára vonatkozó vámkontingensek mennyiségét az ideiglenes megállapodás hatálybalépését követő negyedik év január 1-jétől kezdve 250 tonnára kell növelni, amennyiben a megelőző évi vámkontingens teljes mennyiségének legalább 80 %-a a tárgyév december 31-éig felhasználásra került. Ha erre a növelésre sor kerül, a megnövelt mennyiségek mindaddig alkalmazandók, ameddig a stabilizációs és társulási megállapodás és az ideiglenes megállapodás részes felei másként nem állapodnak meg.
(8)
Tekintettel arra, hogy az ideiglenes megállapodás 2008. január 1-jén lépett hatályba, e rendeletet is ugyanettől az időponttól kezdve indokolt alkalmazni, és alkalmazását a stabilizációs és társulási megállapodás hatálybalépését követően is indokolt folytatni.
(9)
Az e rendeletben előírt intézkedések összhangban vannak a Vámkódex Bizottság véleményével,
ELFOGADTA EZT A RENDELETET:
1. cikk
A mellékletben felsorolt, Montenegróból származó, a Közösségen belül szabad forgalomba bocsátott halak és halászati termékek importjára a mellékletben meghatározott éves közösségi vámkontingensek erejéig a mellékletben megállapított csökkentett vagy nulla vámtételeket kell alkalmazni.
Ezek a termékek a kedvezményes vámtételekből csak akkor részesülhetnek, ha behozatalukra az ideiglenes megállapodáshoz csatolt 3. jegyzőkönyvben vagy a stabilizációs és társulási megállapodáshoz csatolt 3. jegyzőkönyvben előírt származást igazoló okmány kíséretében kerül sor.
2. cikk
(1) Az 1. cikkben előírt vámkontingenseket a Bizottság a 2454/93/EGK rendelet 308a., 308b. és 308c. cikkével összhangban kezeli.
(2) A vámkontingensek kezelésére vonatkozó információcserét a tagállamok és a Bizottság között lehetőség szerint elektronikus úton kell végrehajtani.
3. cikk
(1) Az elkészített vagy konzervált szardíniára és az elkészített vagy konzervált ajókára előírt, a mellékletben 09.1524, illetőleg 09.1525 rendelési számmal jelölt vámkontingensek 2012. január 1-jétől a 2012. évre és az azt követő évekre vonatkozóan 250 tonnára nőnek.
(2) Az (1) bekezdésben előírt növelés csak akkor hajtható végre, ha az ideiglenes megállapodás hatálybalépését követő negyedik évben a megelőző évben megnyitott vámkontingens mennyiségét legalább 80 %-ban kihasználták.
4. cikk
A tagállamok és a Bizottság szorosan együttműködnek e rendelet betartásának biztosításában.
5. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Rendelkezéseit 2008. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. június 4-én.

Labels: 3
17
18
6